**15.a Vyhodnotenie regionálnej výchovy v školskom roku 2021/2022**

Združenie pedagógov zo škôl s regionálnou výchovou. V školskom roku 2022/23 sa zástupcovia našej školy dňa 24. 5. 2023 zúčastnili prehliadky činností škôl s regionálnou výchovou pod názvom Regionálne pexeso. Prehliadka sa konala na Amfiteátri Pažitie v Liptovských Sliačoch. Jej cieľom bolo prezentovať možnosti integrácie problematiky regionálnej výchovy v materskej a základnej škole a predviesť praktické ukážky žiackych prác z regionálnej výchovy.

Cieľom zaradenia regionálnej výchovy do vyučovania bolo oboznámiť žiakov s históriou, geografiou, kultúrou, tradíciami, faunou, flórou, zvláštnosťami a zaujímavosťami regiónu, vytvárať u žiakov predpoklady na rozvíjanie citu ku krásam svojho regiónu, prírody, staviteľstva, ľudového umenia a kultúrneho dedičstva našich predkov.

Vypracované boli tematické výchovno-vzdelávacie plány pre regionálnu výchovu v jednotlivých ročníkoch a prvky regionálnej výchovy sú začlenené aj do ostatných predmetov. Pracovali sme s metodickými materiálmi : Čítanka o Slovenskej Ľupči, Využitie netradičných foriem vyučovania v zemepise so zameraním na regionálnu výchovu, Náš región - jeho minulosť a tradície, Spevník starých materí, zborník Významné osobnosti (obsahuje životopisy s fotografiami významných rodákov zo Slovenskej Ľupče, Lučatína, Podkoníc, Moštenice a Hiadla), zborník Naše remeslá (obsahuje základné informácie o remeslách v našom regióne a ich histórii) a publikácia pána Jána Kováčika - Po ľupčiansky, ktorá v sebe zahŕňa nárečové slová ľupčianskeho regiónu.

 Ďalšou pomôckou pre vyučujúcich regionálnej výchovy a žiakov boli názorné panely s tematikou remesiel, regionálneho stravovania, odievania, tradícií, architektúry a vývoja školstva v obci. Na hodinách pracovali s leporelami o debnároch, bryndziaroch, nožiaroch , o ľupčianskych zvonolejároch a novovytvorenou publikáciou o chránených územiach v okolí Slovenskej Ľupče.

Regionálna výchova bola posilnená v školskom vzdelávacom pláne na 1.stupni v 3. a 4. ročníku so zameraním na región Slovenskej Ľupče a na Mikroregión Pod panským dielom.

Cieľ predmetu: zvýšenie záujmu žiakov o spoznanie svojho bydliska, najbližšieho okolia a jeho špecifík formou zážitkového učenia, zatraktívnenia a rozšírenia hodín vyučovania, čo prispeje ku zlepšeniu študijných výsledkov žiakov.

Na druhom stupni sa v predmetoch geografia, biológia, hudobná výchova a dejepis uplatňujú prvky regionálnej výchovy s nasledovnou obsahovou náplňou.

Obsahovou náplňou jednotlivých hodín sú tematické okruhy:

1. Významné osobnosti v edukácii regionálnej výchovy

2. Prírodné špecifiká v edukácii regionálnej výchovy

3. Ľudová kultúra a folklór v edukácii regionálnej výchovy

4. Technické pamiatky v edukácii regionálnej výchovy

5. Historické pamiatky v edukácii regionálnej výchovy

6. Ľudová slovesnosť v edukácii regionálnej výchovy

7. Remeselná výroba v edukácii regionálnej výchovy

V 5. ročníku bola regionálna výchova pridaná v rámci geografie, vyučovaná ako samostatný predmet. Žiaci oboznamovali s geografickými zvláštnosťami regiónu formou vychádzok a získavali teoretické znalosti z oblasti regionálnej geografie. Učili sa regionálne povesti súvisiace s prírodnými zvláštnosťami /Povesť o Driekyňskej skale, Povesť o Šupínskej skale, Povesť o kamennom mníchovi/, tvorili tajničky, osemsmerovky, učili sa porekadlá. **2. , 4. a 6. teoretický okruh.**

V rámci regionálnej výchovy žiaci pracovali s regionálnou čítankou Slovenská Ľupča, s regionálnou príručkou Naše osobnosti, Naše remeslá, s monografiou obce Slovenská Ľupča a s Nárečovým slovníkom Slovenskej Ľupče alebo Po ľupčiansky. Niektoré vyučovacie hodiny dejepisu a regionálnej výchovy absolvovali v  regionálnej izbici na našej škole.

Prostredníctvom práce s historickými prameňmi sa oboznámili s cyrilo-metodskou tradíciou v našom regióne, spracovali projekty o živote a diele významných osobností nášho mikroregiónu.

Žiaci prezentovali projekty o architektúre a histórii Ľupčianskeho hradu, sakrálnych stavbách, morovom stĺpe, ľudovej a súčasnej architektúre obce Slovenská Ľupča.

Mnohé učivá dejepisu vyžadovali samostatnú prácu detí a vyhľadávanie informácií, spracovanie tém v spolupráci s rodičmi, resp. starými rodičmi. Deti s veľkým záujmom zaznamenali a prezentovali rozprávanie starých rodičov a rodičov, krátke príbehy zo života rodiny. - **1., 5. teoretický okruh**.

V 6.ročníku (podľa inovovaného ŠVP) bol obsah regionálnej výchovy začlenený do environmentálnej výchovy.

V 7. ročníku bolo 30 % učiva hudobnej výchovy venovaných regionálnym piesňam, miestnemu folklóru, tvorbe projektov a zbieraniu materiálov o významných hudobných činiteľoch. Využívali sme Spevník starých materí. - **3. teoretický okruh.**

Program regionálnej výchovy na škole:

* Organizovali sme Deň remesiel. Žiaci vytvárali výrobky, ktoré mali predávať na tradičných vianočných trhoch v spolupráci s Rodičovskou radou. Počas Dňa remesiel nás navštívili aj zruční remeselníci, ktorí vďačne žiakom ukázali svoje umenie.
* Pokračovali sme v pečení oblátok učiteľmi a tieto sme ponúkali obyvateľom obce.
* Prispievali sme do Ľupčianskych zvestí, kde sme informovali širokú verejnosť o dianí v oblasti  regionálnej výchovy...... **1. – 7. teoretický okruh**.
* Pre žiakov 7. a 8. ročníka sme pripravili kvíz Čo vieš o Slovenskej Ľupči

**Splnené úlohy:**

* začlenenie RV do tematických výchovno-vzdelávacích plánov,
* Deň remesiel na 1. a  2.stupni,
* Vianočné trhy
* vytvorenie informačného bulletinu – prírodné krásy okolia Slovenskej Ľupče
* vytvorili sme mapu trás Ľupčianskym chotárom
* relácia ku dňu svätej Lucie a vymetane kútov v triedach,
* vianočné zvyky v regióne – relácia v rozhlase o vianočných zvykoch u nás a vo svete,
* pečenie oblátok,
* podieľali sme sa na realizácii Slávnostnej akadémie školy – na tému chránené územia v okolí Slovenskej Ľupče.
* aktualizácia vývesky pred Obecným úradom o živote ZŠ,
* zhromažďovanie fotodokumentácie chránených území na výzdobu školy,
* Dom remesiel – spolupráca počas dňa remesiel,
* príspevky žiakov do Ľupčianskych zvestí,
* výstava regionálnych projektov vo vestibule školy,
* prezentácie jednotlivých aktivít s fotografiami na výveske pred OÚ,

**Nesplnené úlohy:**

* Dobudovanie priestorov regionálnej izbice – kúpeľňa.

**Návrh na budúci školský rok**:

* Reagovať na aktivity s regionálnou tematikou organizovaných OÚ, Domom remesiel a pod.
* Dobudovanie priestorov regionálnej izbice – kúpeľňa.